Henstilling fra Den Europæiske Centralbank om Rådets forordning (EF) om Den Europæiske Centralbanks anvendelse af mindstereserver (98/C 246/06)

(Forelagt af Den Europæiske Centralbank den 7. juli 1998)

RÅDET FOR DEN EUROPÆISKE UNION HAR -

under henvisning til statutten for Det Europæiske System af Centralbanker og Den Europæiske Centralbank (»statutten«), særlig artikel 19.2,

under henvisning til henstilling fra den Europæiske Centralbank (i det følgende benævnt »ECB«),

under henvisning til udtalelse fra Europa-Parlamentet,

under henvisning til udtalelse fra Kommissionen,

i overensstemmelse med den procedure, der er fastsat i artikel 106, stk. 6, i traktaten om oprettelse af Det Europæiske Fællesskab (i det følgende benævnt »traktaten«) og i statuttens artikel 42, og

ud fra følgende betragtninger:

(1) artikel 19.2 sammenholdt med artikel 43.1 i statutten, artikel 8 i protokollen (nr. 11) om visse bestemmelser vedrørende Det Forenede Kongerige Storbritannien og Nordirland og artikel 2 i protokollen (nr. 12) om visse bestemmelser vedrørende Danmark tildeler ingen rettigheder og pålægger ingen forpligtelser over for ikke-deltagende medlemsstater;

(2) ifølge statuttens artikel 19.2 skal Rådet bl.a. fastsætte grundlaget for mindstereserverne og de maksimale tilladte forhold mellem disse reserver og grundlaget herfor;

(3) statuttens artikel 19.2 indeholder endvidere bestemmelse om, at Rådet fastsætter passende sanktioner i tilfælde af manglende overholdelse af disse krav; der er fastsat specifikke sanktioner heri; nærværende forordning henviser til Rådets forordning (EF) om Den Europæiske Centralbanks beføjelser til at pålægge sanktioner vedrørende principper og procedurer for pålæggelse af sanktioner og indeholder bestemmelse om en forenklet procedure for pålæggelse af sanktioner i tilfælde af visse typer overtrædelser; i tilfælde af uoverensstemmelse mellem bestemmelserne i Rådets forordning (EF) om Den Europæiske Centralbanks beføjelser til at pålægge sanktioner og bestemmelserne i nærværende forordning, som berettiger ECB til at pålægge sanktioner, har bestemmelserne i nærværende forordning forrang;

(4) ifølge statuttens artikel 19.1 kan ECB's Styrelsesråd fastsætte regler om beregning og fastsættelse af de krævede mindstereserver;

(5) for at kunne fungere som instrument for pengemarkedsstyring og monetær kontrol skal systemet for pålæggelse af mindstereserver struktureres således, at ECB har evnen og fleksibiliteten til at pålægge reservekrav inden for rammerne af og underlagt de skiftende økonomiske og finansielle forhold blandt de deltagende medlemsstater; ECB kan indføre mindstereservekrav for passiver afledt af ikke-balanceførte poster, især de passiver, der enten enkeltvis eller sammen med andre balanceførte eller ikke-balanceførte poster kan sammenlignes med balanceførte passiver, for at begrænse mulighederne for omgåelse;

(6) i ECB's udarbejdelse af detaljerede regler for pålæggelse af mindstereservekrav, herunder fastsættelse af de faktiske reserveforhold, eventuelt afkast af reserver, eventuelle fritagelser fra mindstereserverne eller eventuelle ændringer af sådanne krav for en eller flere specifikke grupper af institutioner, er ECB forpligtet til at handle i medfør af målsætningerne for Det Europæiske System af Centralbanker (i det følgende benævnt »ESCB«) som beskrevet i artikel 105, stk. 1, i traktaten, og hvilket statuttens artikel 2 afspejler, hvilket bl.a. indebærer princippet om ikke at give anledning til nævneværdig uønsket udflytning eller disintermediering; fastsættelse af sådanne mindstereservekrav kan udgøre et element i definitionen og gennemførelsen af Fællesskabets monetære politik, som er en af ESCB's grundlæggende opgaver som beskrevet i artikel 105, stk. 2, første led, i traktaten og som anført i statuttens artikel 3.1, første led;

(7) de sanktioner, der kan pålægges i tilfælde af manglende overholdelse af forpligtelserne beskrevet i denne forordning, gælder med forbehold af ESCB's mulighed for at fastsætte passende håndhævelsesbestemmelser over for modparter, herunder hel eller delvis udelukkelse af en institution fra pengepolitiske operationer i tilfælde af alvorlig overtrædelse af mindstereservekravene;

(8) bestemmelserne i denne forordning kan kun anvendes effektivt i alle enkeltheder, hvis de deltagende medlemsstater har vedtaget de foranstaltninger, der er nødvendige for at sikre, at deres myndigheder har beføjelser til i fuldt omfang at hjælpe og samarbejde med ECB under indsamling og verifikation af information som krævet i denne forordnings artikel 6, i overensstemmelse med traktatens artikel 5 -

UDSTEDT FØLGENDE FORORDNING:

Artikel 1

Definitioner

I denne forordning forstås ved:

1) Deltagende medlemsstat: en medlemsstat, der har indført den fælles valuta i overensstemmelse med traktaten.

2) National centralbank: en deltagende medlemsstats centralbank.

3) Institution: enhver enhed i en deltagende medlemsstat, som i medfør af bestemmelserne i statuttens artikel 19.1 skal holde mindstereserver efter pålæg fra ECB.

4) Reservekoefficient: den procentdel af grundlaget for mindstereserverne, som ECB måtte fastsætte i overensstemmelse med statuttens artikel 19.2.

5) Sanktioner: bøder, tvangsbøder, strafrente og ikke-rentebærende indskud.

Artikel 2

Ret til at fritage institutioner

ECB kan på et ikke-diskriminerende grundlag fritage institutioner fra mindstereservekrav i overensstemmelse med kriterier fastlagt af ECB.

Artikel 3

Grundlag for mindstereserver

1. Grundlaget for mindstereserver, som ECB ifølge statuttens artikel 19.1 kan pålægge institutionerne at holde, skal under iagttagelse af bestemmelserne i stk. 2 og 3, omfatte: i) institutionens passiver som følge af accept af midler samt ii) passiver afledt af ikke-balanceførte poster, dog ikke iii) passiver, der helt eller delvist er gæld til en anden institution i henhold til bestemmelser, der specificeres nærmere af ECB, og iv) passiver bestående af gæld til ECB eller en national centralbank.

2. Hvad angår passiver i form af omsættelige gældsinstrumenter kan ECB som alternativ til bestemmelsen i stk. 1, nr iii), ovenfor, angive, at passiver i form af en institutionens gæld til en anden institution fratrækkes helt eller delvist fra mindstereservegrundlaget hos den institution, der har tilgodehavendet.

3. ECB kan på et ikke-diskriminerende grundlag give mulighed for at fratrække specifikke typer aktiver fra de passivkategorier, der indgår i mindstereservegrundlaget.

Artikel 4

Reservekoefficient

1. Reserveforhold, som ECB kan specificere i medfør af statuttens artikel 19.2, må ikke overstige 10 % af de relevante passiver, der indgår i mindstereservegrundlaget, men kan være 0 %.

2. Under iagttagelse af stk. 1 kan ECB på et ikke-diskriminerende grundlag nærmere angive differentierede reservekoefficienter for særlige passivkategorier, der indgår i mindstereservegrundlaget.

Artikel 5

Regeludstedende beføjelser

Med henblik på anvendelsen af artikel 2, 3 og 4 i denne forordning skal ECB, hvor det er hensigtsmæssigt, vedtage forordninger eller beslutninger.

Artikel 6

Ret til indsamling og verifikation af oplysninger

1. ECB har ret til fra institutionerne at indsamle de oplysninger, der er nødvendige for anvendelse af mindstereserverne. Sådanne oplysninger er fortrolige.

2. ECB har ret til at verificere nøjagtigheden og kvaliteten af de oplysninger, som institutionerne fremsender, for at påvise overholdelse af mindstereserverne. ECB meddeler institutionen sin beslutning om at verificere data eller iværksætte tvungen indsamling heraf.

3. Retten til at verificere data omfatter retten til:

a) at kræve fremlæggelse af dokumenter

b) at undersøge institutionernes regnskaber og optegnelser

c) at tage kopier eller udskrifter af sådanne regnskaber og optegnelser, og

d) at tilvejebringe skriftlige eller mundtlige forklaringer.

Hvor en institution hindrer indsamling og/eller verifikation af oplysninger, yder den deltagende medlemsstat, hvor de relevante lokaliteter ligger, den nødvendige bistand, herunder at sikre adgang til institutionens driftssted med henblik på udøvelse af ovennævnte rettigheder.

4. ECB kan uddelegere de opgaver, der omhandlet i ovenstående stykker, til de nationale centralbanker. I overensstemmelse med statuttens artikel 34.1, første led, er ECB berettiget til at vedtage en forordning med yderligere specifikation af de betingelser, der gælder for udøvelse af retten til verifikation.

Artikel 7

Sanktioner i tilfælde af manglende overholdelse

1. Hvor et institut helt eller delvist ikke holder de mindstereserver, der er pålagt i overensstemmelse med denne forordning og dermed forbundne ECB-forordninger eller -beslutninger, kan ECB pålægge en af følgende sanktioner:

a) betaling af op til 5 procentpoint over ESCB's marginale udlånsrente eller 2 gange ESCB's marginale udlånsrente, i begge tilfælde i forhold til det beløb af mindstereserverne, som det relevante institut undlader at stille

b) krav om, at det pågældende institut skal indsætte et ikke-rentebærende indskud hos ECB eller de nationale centralbanker på op til 3 gange det beløb af mindstereserverne, som det pågældende institut har undladt at levere. Indskuddets løbetid må ikke overstige den periode, som instituttet undlod at holde mindstereserverne.

2. Hvis en sanktion pålægges i overensstemmelse med artikel 7, stk. 1, gælder de principper og procedurer, der er fastlagt i Rådets forordning (EF) om Den Europæiske Centralbanks beføjelser til at pålægge sanktioner, med følgende ændringer:

a) ECB giver det pågældende foretagende skriftlig meddelelse om direktionens beslutning

b) artikel 2, stk. 1 og 3, og artikel 3, stk. 1, 2, 3 og 4, i Rådets forordning (EF) om Den Europæiske Centralbanks beføjelser til at pålægge sanktioner finder ikke anvendelse, og de perioder, der er omtalt i den pågældende forordnings artikel 3, stk. 5, 6 og 7, nedsættes til femten dage.

3. Hvis et institut ikke overholder forpligtelserne i medfør af denne forordning eller ECB's forordninger eller beslutninger i forbindelse hermed, undtagen som anført i stk. 1 ovenfor, er sanktioner ved en sådan manglende opfyldelse samt grænser og vilkår for pålæggelse af sådanne sanktioner beskrevet i Rådets forordning (EF) om Den Europæiske Centralbanks beføjelser til at pålægge sanktioner.

Artikel 8

Afsluttende bestemmelser

Denne forordning træder i kraft den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.